钦定古今图书集成/明伦汇编/氏族典/第265卷 > 王赟
## 钦定古今图书集成/明伦汇编/氏族典/第265卷 > 王赟

按《十国春秋》，楚王赟，都指挥环之子也，累官岳州刺
史。恭孝王引兵攻废王希广，废王命赟为都部署战
棹指挥使，大破朗兵于仆射河。明年，朗兵至岳州，赟
坚城不战。恭孝王呼赟曰：“公非马氏臣乎？不事我，欲
事异国邪？为人臣而怀二心，宁不辱其先人？”赟曰：“亡
父为先王六破淮南兵，今大王兄弟不相容，窃恐淮
南坐收其敝，一旦以遗体臣淮南，诚辱先人耳。愿大
王入长沙，不伤同气，臣其敢不尽节而有二心？”恭孝
王有惭色，亟引兵去。未几，改永州刺史，国亡归唐。湖
南诸将佐皆次第入朝，而赟独迁延后至，唐中主心
不善也，毒杀之。